حضرت ابودرداؓ ، شامیوں کی ایک بڑی جماعت کو تعلیم قرآن کے لیے مدینہ منورہ لائے ،ان لوگوں نے حضرت ابیؓ بن کعب سے قرآن پڑھا ، ایک دن ان میں سے ایک شخص نے حضرت عمرؓ بن خطاب کے سامنے کوئی آیت پڑھی انھوں نے ٹوکا ، اس نے کہا مجھ کو ابی بن کعبؓ نے پڑھایا ہے ، حضرت عمرؓ نے اس کے ساتھ ایک آدمی کر دیا کہ ابی کو بلا لاؤ ، اس وقت حضرت ابیؓ اپنے اونٹ کو چارہ دے رہے تھے ، آدمی نے پہنچ کر کہا ، آپ کو امیر المومنین بلاتے ہیں ، انھوں نے پوچھا کیا کام ہے ، انھوں نے واقعہ بیان کیا ، حضرت ابیؓ دونوں پر بگڑے اور کہا تم لوگ باز نہیں آتے اور غصہ میں اسی طرح دامن چڑھائے ہاتھ میں چارہ لیے ہوئے حضرت عمرؓ کے پاس پہنچے ، انھوں نے ان سے اور زید بن ثابتؓ سے آیت پڑھوائی ، دونوں کی قرأت میں اختلاف تھا ، حضرت عمرؓ نے زید کی تائید کی ، حضرت ابیؓ برہم ہوئے اور کہا خدا کی قسم عمرؓ ! تم خوب جانتے ہو کہ میں رسول اللہ ﷺ کے پاس اندر ہوتا تھا اور تم لوگ باہر کھڑے رہتے تھے ، اب آج میرے ساتھ یہ برتاؤ کیا جاتا ہے ، واللہ اگر تم کہو تو میں گھر میں بیٹھ رہوں نہ کسی سے بولوں اور نہ درس قرآن دوں یہاں تک کہ موت میرا خاتمہ کر دے ، حضرت عمرؓ نے فرمایا نہیں ، جب خدا نے آپ کو علم دیا ہے تو آپ شوق سے پڑھائیے ۔
Entity: اللہ — Type: /person, /person/soldier